**DĖL ĮGALIOJIMŲ SUTEIKIMO ROKIŠKIO RAJONO SAVIVALDYBĖS MERUI**

2018 m. balandžio 27 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 21 punktu, 20 straipsnio 2 dalies 16 punktu, Rokiškio rajono savivaldybės tarybos reglamento, patvirtinto Rokiškio rajono savivaldybės tarybos 2015 m. kovo 27 d. sprendimu Nr. TS-102, 198.16 punktu, Valstybinių ir savivaldybių švietimo įstaigų (išskyrus aukštąsias mokyklas) vadovų, jų pavaduotojų ugdymui, ugdymą organizuojančių skyrių vedėjų veiklos vertinimo nuostatais, patvirtintais Lietuvos Respublikos švietimo ir mokslo ministro 2018 m. kovo 27 d. įsakymu Nr. V-279, Rokiškio rajono savivaldybės taryba n u s p r e n d ž i a:

Įgalioti Rokiškio rajono savivaldybės merą atlikti Rokiškio rajono savivaldybės švietimo įstaigų vadovų veiklos vertinimo procedūras.

Šis sprendimas per vieną mėnesį gali būti skundžiamas Lietuvos administracinių ginčų komisijos Panevėžio apygardos skyriui adresu Respublikos g. 62, Panevėžys, Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administracinio teismo Kauno, Klaipėdos, Šiaulių ar Panevėžio rūmams Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Rita Elmonienė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL ĮGALIOJIMŲ SUTEIKIMO ROKIŠKIO RAJONO SAVIVALDYBĖS MERUI“**

**AIŠKINAMASIS RAŠTAS**

**Parengto sprendimo projekto tikslai ir uždaviniai.**

Sprendimo projekto tikslas ir uždaviniai – įgalioti Rokiškio rajono savivaldybės merą atlikti Rokiškio rajono savivaldybės švietimo įstaigų vadovų veiklos vertinimo procedūras

**Šiuo metu esantis teisinis reglamentavimas.**

 Lietuvos Respublikos vietos savivaldos įstatymas, Rokiškio rajono savivaldybės tarybos reglamentas, Valstybinių ir savivaldybių švietimo įstaigų (išskyrus aukštąsias mokyklas) vadovų, jų pavaduotojų ugdymui, ugdymą organizuojančių skyrių vedėjų veiklos vertinimo nuostatai (toliau – Vertinimo nuostatai).

 **Sprendimo projekto esmė.**

Lietuvos Respublikos vietos savivaldos įstatyme reglamentuota, kad meras kitas funkcijas, susijusias su visų biudžetinių įstaigųvadovų darbo santykiais, Darbo kodekso ir kitų teisės aktų nustatyta tvarka įgyvendina pats (išskyrus švietimo įstaigų vadovų skyrimą ir atleidimą), tačiau Vertinimo nuostatuose reglamentuota, kad švietimo įstaigų vadovų veiklos vertinimo procedūras atlieka savininko teises ir pareigas įgyvendinanti institucija arba jos įgaliotas asmuo, todėl parengtas šis sprendimo projektas. Šiuo sprendimo projektu siūlome įgalioti savivaldybės merą atlikti švietimo įstaigų vadovų veiklos vertinimo procedūras (vertinimo procedūros apibrėžtos konkrečiais įgyvendinimo terminais): nustatyti metines veiklos užduotis, pagal kurias vertinama švietimo įstaigos vadovo veikla (metinės veiklos užduotys siejamos su švietimo įstaigos metinio veiklos plano priemonėmis arba su švietimo įstaigos metinio veiklos plano priemonėmis ir su įstaigos vidaus administravimu bei veiklos veiksmingumo didinimu); kasmet nustatomos 3–5 metinės veiklos užduotys, kurios kartu su siektinais veiklos rezultatais ir jų vertinimo rodikliais skelbiamos švietimo įstaigos ir švietimo įstaigos savininko teises ir pareigas įgyvendinančios institucijos interneto svetainėse; prireikus nustatytos metinės veiklos užduotys, siektini veiklos rezultatai ir jų vertinimo rodikliai einamaisiais metais dėl objektyvių priežasčių gali būti vieną kartą pakeisti arba papildyti, bet ne vėliau kaip iki liepos 1 d.; už metines veiklos užduotis, siektinus veiklos rezultatus ir jų vertinimo rodiklius švietimo įstaigos vadovas kasmet atsiskaito parengdamas metų veiklos ataskaitą (iki sausio 20 d.), kuri rengiama vadovaujantis švietimo ir mokslo ministro nustatytais reikalavimais; mokyklos taryba per 15 dienų nuo mokyklos vadovo metų veiklos ataskaitos pateikimo, įvertinusi mokyklos vadovo metų veiklos ataskaitą ir mokyklos bendruomenės narių siūlymus, priima sprendimą dėl mokyklos vadovo metų veiklos įvertinimo ir pateikia jį mokyklos savininko teises ir pareigas įgyvendinančiai institucijai. Susipažinusi su mokyklos tarybos įvertinimu, metų veiklos ataskaitą svarsto ir įvertina savininko teises ir pareigas įgyvendinanti institucija ar jos įgaliotas asmuo (mokyklos vadovas dalyvauja svarstant jo metų veiklos ataskaitą); svarstant metų veiklos ataskaitą, su švietimo įstaigos vadovu aptariamos metinės veiklos užduotys, pasiekti veiklos rezultatai ir jų vertinimo rodikliai ir pateikiamas argumentuotas įvertinimas. Įvertinimas kartu su metų veiklos ataskaita skelbiami švietimo įstaigos savininko teises ir pareigas įgyvendinančios institucijos interneto svetainėje ir švietimo įstaigos interneto svetainėje kartu su kitų metų užduotimis ir vadovo kompetencijų ir veiklos tobulinimo rekomendacijomis (kryptimis) ir t. t.

Kadangi visa informacija, susijusi su švietimo įstaigų vadovų vertinimu, bus skelbiama viešai, todėl visi savivaldybės tarybos nariai turės teisę teikti savivaldybės merui siūlymus, argumentus ir pan. dėl vadovo veiklos vertinimo. Be to švietimo įstaigų vadovai kiekvienais metais privalo teikti metų veiklos ataskaitas savivaldybės tarybai, todėl visi savivaldybės tarybos nariai bus supažindinti su šiomis ataskaitomis.

**Galimos pasekmės, priėmus siūlomą tarybos sprendimo projektą:**

**teigiamos** – teisės akto įgyvendinimas, nepažeidžiant vertinimo procedūras reglamentuojančių terminų;

 **neigiamos** – nenumatyta.

**Kokia sprendimo nauda Rokiškio rajono gyventojams.**

Rokiškio rajono savivaldybės švietimo įstaigų vadovų veiklos vertinimo skaidrumas ir viešumas: švietimo įstaigų vadovų metinės veiklos užduotys, kurios kartu su siektinais veiklos rezultatais ir jų vertinimo rodikliais bei metų veiklos ataskaitos ir vertinimas bus viešai skelbiami švietimo įstaigos ir švietimo įstaigos savininko teises ir pareigas įgyvendinančios institucijos interneto svetainėse.

**Finansavimo šaltiniai ir lėšų poreikis**.

Sprendimui įgyvendinti lėšų nereikės.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas**.

Teisės akte nenumatoma reguliuoti visuomeninių santykių, susijusių su LR Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Švietimo skyriaus vedėjo pavaduotoja Rita Elmonienė